CELEX: 
Language: hu
Date: 2021-04-21 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 231/2013/EU felhatalmazáson alapuló rendeletnek az alternatívbefektetésialap-kezelők által figyelembe veendő fenntarthatósági kockázatok és fenntarthatósági tényezők tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Ez a rendelet a fenntartható fejlődésre vonatkozó szélesebb körű bizottsági kezdeményezés részét képezi. Lefekteti annak az uniós keretrendszernek az alapjait, amely az európai zöld megállapodás
                  1
                célkitűzéseivel összhangban az európai gazdaság zöldebb, reziliensebb és körforgásos rendszerré alakítása céljából a fenntarthatósági szempontokat helyezi a pénzügyi rendszer középpontjába.
            
            
               A 2016. évi Párizsi Megállapodás és az ENSZ fenntartható fejlődési célokra vonatkozó 2030-ig tartó menetrendjének elfogadását követően a Bizottság a fenntartható növekedés finanszírozásáról szóló cselekvési tervben
                  2
                bejelentette, hogy az ágazati jogszabályokban pontosítani kívánja a fenntarthatóság beépítését az úgynevezett vagyonkezelői kötelezettségekbe. Az európai zöld megállapodásról szóló közlemény megerősíti, hogy hosszú távú jelzésekre van szükség ahhoz, hogy a pénzügyi és tőkeáramlások a zöld beruházások felé irányuljanak, és elkerüljük a meg nem térülő eszközöket. Ez a felhatalmazáson alapuló rendelet e konkrét célkitűzés eléréséhez járul hozzá.
            
            
               A 231/2013/EU felhatalmazáson alapuló rendelet
                  3
                többek között a működési feltételek, köztük az átvilágításra vagy az alternatívbefektetésialap-kezelők (ABAK-ok) szempontjából releváns összeférhetetlenség-típusok azonosítására vonatkozó szabályok további pontosításával egészíti ki a 2011/61/EU irányelvet
                  4
               .
            
            
               Ez a rendelet az Európai Értékpapírpiaci Hatóság (ESMA) szakvéleményéről szóló végleges jelentésen
                  5
                alapul. A szakvélemény következtetése szerint további pontosításra van szükség a fenntarthatósági kockázatok és fenntarthatósági tényezők 231/2013/EU rendeletbe történő integrálása tekintetében, és meghatározza az ezzel kapcsolatos konkrét rendelkezéseket.
            
            
               Ez a rendelet pontosítja az ABAK-oknak a fenntarthatósági kockázatok integrálására vonatkozó jelenlegi kötelezettségét. A pontosítás nem vezet be rangsort a különböző kockázatok között. Ez a rendelet pontosítja továbbá a pénzügyi szolgáltatási ágazatban a fenntarthatósággal kapcsolatos közzétételekről szóló rendelet bizonyos vonatkozásait, konkrétan azt, amikor az ABAK-ok információkat tesznek közzé a fenntarthatóság szempontjából káros hatások figyelembevételéről.
            
            
               Ez a rendelet és a vagyonkezelői kötelezettségekre és az alkalmassági vizsgálatokra vonatkozó szabályokat kiigazító egyéb ágazati felhatalmazáson alapuló jogi aktusok tovább erősítik a pénzügyi szolgáltatási ágazatban a fenntarthatósággal kapcsolatos közzétételekről szóló rendeletet
                  6
               , az uniós éghajlatváltozási referenciamutatók, a Párizsi Megállapodáshoz igazodó uniós referenciamutatók és a referenciamutatókra vonatkozó, fenntarthatósággal kapcsolatos közzétételekről szóló rendeletet
                  7
               , valamint a fenntartható tevékenységekre vonatkozó uniós taxonómiáról szóló rendeletet
                  8
               . Ezek a szabályok az ágazatokat átfogóan, következetesen integrálják a fenntarthatósági szempontokat a befektetési, tanácsadási és közzétételi folyamatokba. Az európai gazdaság zöldebb, alacsony szén-dioxid-kibocsátású, reziliensebb, erőforrás-hatékony és körforgásos rendszerré alakításának támogatása céljából a környezeti, társadalmi és irányítási (fenntarthatósági) szempontokat helyezik a pénzügyi rendszer középpontjába.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2018. július 24-én felkérte az ESMA-t, hogy adjon szakvéleményt a 2011/61/EU irányelv alapján elfogadandó felhatalmazáson alapuló jogi aktusoknak a fenntarthatósági kockázatok és fenntarthatósági tényezők integrálása tekintetében történő esetleges módosításairól.
            
            
               Az ESMA 2019. április 30-án tette közzé a Bizottságnak adott szakvéleményéről szóló végleges jelentését. A szakvélemény figyelembe vette az érdekelt felek által a 2018. december 19. és 2019. február 19. között lefolytatott nyilvános konzultáció során kifejtett véleményeket. Költség-haszon elemzést is tartalmaz. Emellett az ESMA 2019. február 4-én nyilvános meghallgatást tartott, hogy további visszajelzéseket gyűjtsön. Konzultációra került sor az ESMA Értékpapírpiaci Érdekképviseleti Csoportjával is.
            
            
               2019. november 22-én a Bizottság szolgálatai konzultációt kezdeményeztek a tagállamokkal; amelybe az Európai Értékpapír-bizottság szakértői csoportját is bevonták.
            
            
               A minőségi jogalkotás elveivel összhangban a javaslattervezetet 2020. június 8. és 2020. július 6. között konzultáció céljából közzétették. A visszajelzések megfelelő mérlegelését követően további módosítások kerültek be az indokolás szövegébe.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ezen rendelet jogalapját a 2011/61/EU irányelv 12. cikkének (3) bekezdése, 14. cikkének (4) bekezdése, 15. cikkének (5) bekezdése és 18. cikkének (2) bekezdése határozza meg.
            
            
               Ez a rendelet a 231/2013/EU felhatalmazáson alapuló rendelet következő módosításaira terjed ki:
            
            
               Az 1. cikk (1) bekezdése rendelkezik a „fenntarthatósági kockázatok” fogalommeghatározásáról, amely összhangban van a „fenntarthatósági kockázatok” (EU) 2019/2088 rendelet
                  9
                2. cikkének 22. pontjában szereplő fogalommeghatározásával.
            
            
               Az 1. cikk (2) bekezdése foglalja bele a 2013/231/EU felhatalmazáson alapuló rendelet 18. cikke szerinti átvilágítási követelményekbe a fenntarthatósági kockázatok minőségi vagy mennyiségi szempontú figyelembevételét. Ha az ABAK-ok figyelembe veszik a befektetési döntéseknek a fenntarthatósági tényezőkre gyakorolt főbb káros hatásait, akkor az átvilágítási követelményeknek is kellően figyelembe kell venniük ezeket.
            
            
               Az 1. cikk (3) bekezdése a 231/2013/EU felhatalmazáson alapuló rendelet 22. cikkének módosítása révén előírja az ABAK-ok számára, hogy rendelkezzenek a fenntarthatósági kockázatok hatékony integrálásához szükséges erőforrásokkal és szakértelemmel.
            
         
         
            
               Az 1. cikk (4) bekezdése előírja, hogy az összeférhetetlenségek azonosításának ki kell terjednie azon összeférhetetlenségekre is, amelyek a fenntarthatósági kockázatok integrálásából eredhetnek.
            
            
               Az 1. cikk (5) bekezdése pontosítja, hogy a 231/2013/EU felhatalmazáson alapuló rendelet 40. cikke szerinti kockázatkezelési politikának figyelembe kell vennie az alternatív befektetési alapok fenntarthatósági kockázatoknak való kitettségét is.
            
            
               Az 1. cikk (6) bekezdése integrálja a 231/2013/EU felhatalmazáson alapuló rendelet 57. cikkének (1) bekezdésében meghatározott általános követelményekbe az ABAK-okra vonatkozó azon kötelezettséget, hogy figyelembe kell venniük a fenntarthatósági kockázatokat.
            
            
               Az 1. cikk (7) bekezdése biztosítja, hogy az ABAK felső vezetése legyen felelős a fenntarthatósági kockázatok integrálásáért.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.4.21.)
            
            
               a 231/2013/EU felhatalmazáson alapuló rendeletnek az alternatívbefektetésialap-kezelők által figyelembe veendő fenntarthatósági kockázatok és fenntarthatósági tényezők tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról szóló, 2011. június 8-i 2011/61/EU európai parlamenti és tanácsi irányelvre
                  10
                és különösen annak 12. cikke (3) bekezdésére, 14. cikke (4) bekezdésére, 15. cikke (5) bekezdésére, valamint 18. cikke (2) bekezdésére,
            
            
               mivel:
            
            
               (1)Az uniós gazdaság hosszú távú versenyképességének biztosításához kulcsfontosságú az alacsony szén-dioxid-kibocsátású, fenntarthatóbb, erőforrás-hatékony és körforgásos gazdaságra való átállás a fenntartható fejlődési célokkal összhangban. 2016-ban az Unió megkötötte a Párizsi Megállapodást
                  11
               . A Párizsi Megállapodás 2. cikke (1) bekezdésének c) pontja azt a célt tűzi ki, hogy az éghajlatváltozásra adott választ meg kell erősíteni többek között úgy, hogy a pénzügyi források áramlása összhangban álljon az üvegházhatású gázok alacsonyabb szintű kibocsátására és az éghajlatváltozással szembeni ellenálló képesség fejlesztésére irányuló erőfeszítésekkel.
            
            
               (2)Ezt a kihívást felismerve a Bizottság 2019 decemberében előterjesztette az európai zöld megállapodást
                  12
               . A zöld megállapodás új növekedési stratégiaként az Uniót olyan igazságos és virágzó társadalommá kívánja alakítani, amely modern, erőforrás-hatékony és versenyképes gazdasággal rendelkezik, ahol 2050-től megszűnik a nettó üvegházhatásúgáz-kibocsátás, és ahol a gazdaság növekedése nem erőforrásfüggő. E célkitűzés megköveteli, hogy a befektetők egyértelmű jelzéseket kapjanak a befektetéseiket illetően, hogy elkerüljék a meg nem térülő eszközöket és fenntartható finanszírozáshoz jussanak.
            
            
               (3)2018 márciusában a Bizottság közzétette „A fenntartható növekedés finanszírozása” című cselekvési tervét
                  13
               , amelyben ambiciózus és átfogó fenntartható finanszírozási stratégiát határoz meg. A cselekvési tervben meghatározott egyik célkitűzés a tőkeáramlások átirányítása a fenntartható befektetések felé a fenntartható és inkluzív növekedés elérése érdekében. Az ezt követő, 2018 májusában közzétett jogalkotási kezdeményezéseket
                  14
                alátámasztó hatásvizsgálat alapján egyértelműsíteni kell, hogy az alternatívbefektetésialap-kezelőknek (ABAK-oknak) a befektetők irányában fennálló kötelezettségeik részeként figyelembe kell venniük a fenntarthatósági tényezőket. Az ABAK-oknak ezért nemcsak az összes releváns pénzügyi kockázatot kell folyamatosan értékelniük, hanem az (EU) 2019/2088 európai parlamenti és tanácsi rendeletben
                  15
                említett valamennyi releváns fenntarthatósági kockázatot is, amelyek előfordulásuk esetén tényleges vagy potenciális lényeges negatív hatást gyakorolhatnak a befektetés értékére. A 231/2013/EU felhatalmazáson alapuló bizottsági rendelet
                  16
                nem említi kifejezetten a fenntarthatósági kockázatokat. Ezen okból és a belső eljárások és szervezeti szabályok megfelelő végrehajtásának és betartásának biztosítása érdekében egyértelművé kell tenni, hogy az ABAK-ok eljárásai, rendszerei és belső kontrolljai tükrözik a fenntarthatósági kockázatokat, és hogy technikai kapacitásra és tudásra van szükség e kockázatok elemzéséhez.
            
            
               (4)Az (EU) 2019/2088 rendelet értelmében azok az ABAK-ok, amelyek kötelesek figyelembe venni befektetési döntéseik fenntarthatósági tényezőkre gyakorolt főbb káros hatásait, vagy amelyek ezeket a főbb káros hatásokat önként veszik figyelembe, kötelesek közzétenni, hogy átvilágítási politikájuk hogyan veszi figyelembe ezeket a főbb káros hatásokat. Az (EU) 2019/2088 rendelet és a 231/2013/EU rendelet közötti összhang biztosítása érdekében ennek a kötelezettségnek a 231/2013/EU rendeletben is tükröződnie kell.
            
            
               (5)A befektetővédelem magas színvonalának fenntartása érdekében az ABAK-oknak azon összeférhetetlenség-típusok azonosításakor, amelyek fennállása sértheti az ABA érdekeit, figyelembe kell venniük azokat az összeférhetetlenségeket is, amelyek a fenntarthatósági kockázatok eljárásaikba, rendszereikbe és belső kontrolljaikba történő integrálása következtében merülhetnek fel. Ezen összeférhetetlenségek közé tartozhatnak az érintett személyzet javadalmazásából vagy személyes ügyleteiből eredő összeférhetetlenségek, az adott esetben zöldrefestést, megtévesztő értékesítést vagy a befektetési stratégiák megtévesztő bemutatását eredményező összeférhetetlenségek, valamint az ugyanazon ABAK által kezelt különböző ABA-k közötti összeférhetetlenségek.
            
            
               (6)A 231/2013/EU felhatalmazáson alapuló rendeletet ezért ennek megfelelően módosítani kell.
            
            
               (7)Az illetékes hatóságok és az ABAK-ok számára kellő időt kell adni arra, hogy alkalmazkodjanak az ebben a rendeletben foglalt új követelményekhez. A rendelet alkalmazását ezért el kell halasztani,
            
            
               ELFOGADTA EZT A RENDELETET:
            
         
         
            
               1. cikk
            
            
               A 231/2013/EU felhatalmazáson alapuló rendelet a következőképpen módosul:
            
            
               1.az 1. cikk a következő 6. és 7. ponttal egészül ki:
            
            
               „6.
                     „fenntarthatósági kockázat”: az (EU) 2019/2088 európai parlamenti és tanácsi rendelet* 2. cikkének 22. pontjában meghatározott fenntarthatósági kockázat;
            
            
               7.
                     „fenntarthatósági tényezők”: az (EU) 2019/2088 rendelet 2. cikkének 24. pontjában meghatározott fenntarthatósági tényezők.
            
            
               ________________________
            
            
               *
                     Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).”;
            
            
               2.a 18. cikk a következő (5) és (6) bekezdéssel egészül ki:
            
            
               „(5)
                     Az ABAK az (1)–(3) bekezdésben meghatározott követelményeknek való megfelelés során figyelembe veszi a fenntarthatósági kockázatokat.
            
            
               (6)
                     Amikor az ABAK az (EU) 2019/2088 rendelet 4. cikke (1) bekezdésének a) pontjában leírtaknak vagy az említett rendelet 4. cikkének (3) vagy (4) bekezdésében előírtaknak megfelelően figyelembe veszi a befektetési döntéseknek a fenntarthatósági tényezőkre gyakorolt főbb káros hatásait, akkor a szóban forgó ABAK-nak figyelembe kell vennie ezeket a főbb káros hatásokat az e cikk (1)–(3) bekezdésében meghatározott követelményeknek való megfelelés során.”;
            
            
               3.a 22. cikk a következő (3) bekezdéssel egészül ki:
            
            
               „(3)
                     Az (1) bekezdés alkalmazásában az ABAK-nak rendelkeznie kell a fenntarthatósági kockázatok hatékony integrálásához szükséges erőforrásokkal és szakértelemmel.”;
            
            
               4.a 30. cikk a következő albekezdéssel egészül ki:
            
            
               „Az ABAK gondoskodik arról, hogy amikor azonosítja azokat az összeférhetetlenség-típusokat, amelyek fennállása sértheti az ABA érdekeit, figyelembe vegye azokat az összeférhetetlenség-típusokat is, amelyek a fenntarthatósági kockázatok eljárásaikba, rendszereikbe és belső kontrolljaikba történő integrálása következtében merülhetnek fel.”;
            
            
               5.a 40. cikk (2) bekezdésének helyébe a következő szöveg lép:
            
            
               „(2)
                     A kockázatkezelési politika tartalmazza azokat az eljárásokat, amelyek szükségesek ahhoz, hogy az ABAK képes legyen az általa kezelt valamennyi ABA tekintetében felmérni az adott ABA piaci, likviditási, fenntarthatósági és partnerkockázatnak való kitettségét, továbbá az ABA kitettségét minden olyan egyéb releváns kockázatnak, ideértve a működési kockázatokat is, amelyek az általa kezelt valamennyi ABA tekintetében jelentősek lehetnek.”;
            
            
               6.az 57. cikk (1) bekezdése a következő albekezdéssel egészül ki:
            
            
               „Az ABAK az első albekezdésben meghatározott követelményeknek való megfelelés során figyelembe veszi a fenntarthatósági kockázatokat.”;
            
            
               7.a 60. cikk (2) bekezdése a következő i) ponttal egészül ki:
            
            
               „i)
                     legyen felelős a fenntarthatósági kockázatoknak az a)–h) pontban említett tevékenységekbe történő integrálásáért.”
            
         
         
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet [Kiadóhivatal: kérjük, illessze be a dátumot – az Európai Unió Hivatalos Lapjában való kihirdetést követő tizenkettedik hónap első napja]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.4.21.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának – Az európai zöld megállapodás (COM(2019) 640 final). 
               
               
                  
                     (2)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Központi Banknak, az Európai Gazdasági és Szociális Bizottságnak és a Régiók Bizottságának – Cselekvési terv: A fenntartható növekedés finanszírozása (COM(2018) 097 final).
               
               
                  
                     (3)
                  
                        A Bizottság 231/2013/EU felhatalmazáson alapuló rendelete (2012. december 19.) a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről (HL L 83., 2013.3.22., 1. o.).
               
               
                  
                     (4)
                  
                        Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o.).
               
               
                  
                     (5)
                  
                        Végleges jelentés – Az ESMA Európai Bizottsághoz intézett szakvéleménye a fenntarthatósági kockázatoknak és tényezőknek az ÁÉKBV-irányelvbe és az ABAK-irányelvbe történő integrálásáról (ESMA34-45-688).
               
               
                  
                     (6)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
               
               
                  
                     (7)
                  
                        Az Európai Parlament és a Tanács (EU) 2019/2089 rendelete (2019. november 27.) az (EU) 2016/1011 rendeletnek az uniós éghajlatváltozási referenciamutatók, a Párizsi Megállapodáshoz igazodó uniós referenciamutatók és a referenciamutatókra vonatkozó, fenntarthatósággal kapcsolatos közzétételek tekintetében történő módosításáról (HL L 317., 2019.12.9., 17. o.).
               
               
                  
                     (8)
                  
                        Az Európai Parlament és a Tanács rendelete a fenntartható befektetések előmozdítását célzó keret létrehozásáról (még nem tették közzé).
               
               
                  
                     (9)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
               
               
                  
                     (10)
                  
                        HL L 174., 2011.7.1., 1. o.
               
               
                  
                     (11)
                  
                        A Tanács (EU) 2016/1841 határozata (2016. október 5.) az ENSZ Éghajlatváltozási Keretegyezménye keretében létrejött párizsi megállapodásnak az Európai Unió nevében történő megkötéséről (HL L 282., 2016.10.19., 4. o.).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        SWD(2018) 264 final
               
               
                  
                     (15)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
               
               
                  
                     (16)
                  
                        A Bizottság 231/2013/EU felhatalmazáson alapuló rendelete (2012. december 19.) a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről (HL L 83., 2013.3.22., 1. o.).